乞醯
作者：謝枋得
朝代：宋

paragraphs: 平生忍酸寒，鼻吸醋三斗。
先民耻乞字，乞醯良可醜。
賣鷄買魚烹，鷄魚誰舍取。
將爲水晶鱠，聊悅苦吟口。
主人曰無醯，調和只宜酒。
一夜嚴霜寒，池冰堅可扣。
誰知酒不冰，流澌魚可走。
旁觀粲然笑，易牙知此否。
始知五味和，鹹酸必相有。
提壺我有求，君甕肯發瓿。
宿諾惠未來，望梅渴已久。
似聞君釀醯，巧心出楊柳。
楊柳屬他人，腸斷香山叟。
舉瓢酌醯時，又憶玉纖手。
一顧一心酸，淚珠滿翠袖。
此亦人至情，何不告朋友。
古人有乞漿，得酒意愈厚。
又恐酒俱來，太歲正在酉。